SL Uradni list Evropske unije C 294/19

Objava vloge v skladu s členom 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2012/C 294/10

V skladu s členom 7 Uredbe Sveta (ES) št. 510/2006 (1) je ta objava podlaga za uveljavljanje pravice do ugovora zoper vlogo. Izjave o ugovoru mora Komisija prejeti v šestih mesecih od dneva te objave.

ENOTNI DOKUMENT

UREDBA SVETA (ES) št. 510/2006

„TROTE DEL TRENTINO“

ES št.: IT-PGI-0005-0965-17.02.2012

ZGO ( X ) ZOP ( )

1. Ime:

„Trote del Trentino“

2. Država članica ali tretja država:

Italija

3. Opis kmetijskega proizvoda ali živila:

3.1 Vrsta proizvoda:

Skupina 1.7 Sveže ribe, mehkužci in raki ter iz njih pridobljeni proizvodi

3.2 Opis proizvoda, za katerega se uporablja ime iz 1. točke:

Zaščitena geografska označba „Trote del Trentino“ se dodeli salmonidni ribi, ki se goji na proizvodnem območju iz 4. točke in spada v vrsto postrvi šarenke (Oncorhynchus mykiss – Walbaum). Ko se dajo na trg, morajo imeti te ribe naslednje značilnosti: zelenkast hrbet z rožnato črto na obeh straneh, belkast trebuh, črne lise po telesu ter hrbtne in repne plavuti. Koeficient kondicije mora biti pod 1,25 za ribe do 500 gramov ali 1,35 za ribe nad 500 gramov. Skupna vsebnost maščob v mesu ne sme presegati 6 %. Meso je bele barve ali barve lososa, čvrsto, mehko in pusto z nežnim okusom po ribi in rahlim vonjem po sladki vodi brez priokusa po blatu. Kakršne koli neželene arome morajo biti omejene, pri čemer vsebnost geosmina ne sme presegati 0,9 mg/kg, raven čvrstosti mišic pa mora biti taka, da meso ob pritisku nanj prenese vsaj silo, ki znaša 4 N ali več.

3.3 Surovine (samo za predelane proizvode):

—

3.4 Krma (samo za proizvode živalskega izvora):

Krmni obroki morajo biti pripravljeni v skladu z zahtevami, ki temeljijo na tradiciji, pri čemer je treba to tradicijo pri hranjenju rib natančno in dosledno upoštevati. Zato hrana za ribe ne sme vsebovati gensko spremenjenih organizmov in mora imeti ustrezno potrdilo v skladu z veljavnimi pravili.

Za zagotavljanje boljše značilne kakovosti mesa ZGO „Trote del Trentino“ so dovoljene naslednje surovine:

1. žita, zrnje ter njihovi proizvodi in stranski proizvodi, vključno s proteinskimi koncentrati;

2. oljnice ter njihovi proizvodi in stranski proizvodi, vključno s proteinskimi koncentrati in olji;

3. semena stročnic ter njihovi proizvodi in stranski proizvodi, vključno s proteinskimi koncentrati;

4. moka iz gomoljev ter njeni proizvodi in stranski proizvodi, vključno s proteinskimi koncentrati;

5. proizvodi in stranski proizvodi iz rib in/ali rakov, vključno z olji;

6. moka iz morskih alg in njeni stranski proizvodi;

7. krvni proizvodi neprežvekovalcev.

Obroki morajo biti sestavljeni tako, da se zadovoljijo potrebe rib v različnih fazah rasti.

Dovoljeni so vsi dodatki za uporabo v prehrani živali, določeni v veljavni zakonodaji. Barvo lososa pri mesu je treba doseči predvsem s kartenoidnim pigmentom astaksantinom in/ali kartenoidi naravnega izvora.

3.5 Posebni proizvodni postopki, ki jih je treba izvajati na opredeljenem geografskem območju:

Faze rasti, ki vključujejo ribjo zalego, mladice in odraslo postrv, ter postopek zakola morajo potekati na območju, opredeljenem v 4. točki.

3.6 Posebna pravila za rezanje, ribanje, pakiranje itn.:

Končni proizvod se mora prodajati na pladnjih iz polistirena, ovitih s folijo, in/ali v zabojih iz polistirena, ovitih s folijo, in/ali mora biti pakiran v vakuumski embalaži in/ali spremenjeni atmosferi. Glede na tipologijo proizvodov se postrv prodaja kot svež proizvod, in sicer cela, brez drobovja, v filetih in/ali narezana.

Kadar se prodaja cela in/ali brez drobovja, mora tehtati vsaj 200 g. Kadar se prodaja v filetih in/ali narezana, mora tehtati vsaj 90 g.

3.7 Posebna pravila za označevanje:

Besedna zveza „Indicazione Geografica Protetta“ („Zaščitena geografska označba“) ali okrajšava „IGP“ („ZGO“) mora biti navedena na vsakem paketu/zaboju z jasnimi in neizbrisnimi črkami ter se mora jasno razlikovati od vseh drugih napisov.

Prevedena mora biti v jezik države, v kateri je proizvod dan na trg.

Prepovedano je dodajanje katerih koli opisov, ki niso izrecno določeni.

Na vsakem paketu/zaboju mora biti na etiketi ali embalaži jasno prikazan naslednji logotip. Logotip je lahko tudi v sivih odtenkih.

Na vsaki etiketi in embalaži mora biti tudi evropski znak za ZGO. Na etiketi ali ustrezni oznaki mora biti navedena številka ali referenčna koda proizvajalca in/ali serije.

4. Kratka opredelitev geografskega območja:

Območje proizvodnje ZGO „Trote del Trentino“ zajema celotno avtonomno pokrajino Trento in občino Bagolino v pokrajini Brescia. To območje zajema glavne reke v pokrajini Trento in doline ob njihovih pritokih.

5. Povezanost z geografskim območjem:

5.1 Posebnosti geografskega območja:

Območje proizvodnje so oblikovala obdobja ledeniške in rečne erozije, ki so se med seboj prekrivala. Kar zadeva morfološke značilnosti, je za območje značilna pretežno gorata pokrajina z dolinami, ki segajo različno globoko v geološko podlago in v katerih so vsa povodja na opredeljenem geografskem območju. Podnebje na območju proizvodnje „Trote del Trentino“ je značilno za alpska območja, tj. s pogostimi padavinami, pogostim snegom v zimskih mesecih in zmernimi poletnimi temperaturami. Za območje sta značilna večni sneg in led, ki zagotavljata vso vodo za proizvodnjo postrvi. Klimatske in hidrogeološke značilnosti opredeljenega območja, ki jih ni mogoče posnemati ali umetno ustvariti, so razlog, da ima „Trote del Trentino“ značilnosti, zaradi katerih je tako posebna. Kar zadeva kemično sestavo izvirske vode v pokrajini Trento, so vrednosti elementov v sledeh (magnezij, natrij, kalij) pod evropskim povprečjem, zato je voda zelo primerna za razvoj postrvi. Ribogojnice postrvi v pokrajini Trento oskrbujejo potoki visoke biološke kakovosti z vrednostmi EBI (Extended Biotic Index – razširjen biotski indeks) nad 8, kar ustreza razredu I ali razredu II.

5.2 Posebnosti proizvoda:

Razlog za vlogo za priznanje „Trote del Trentino“ kot zaščitene geografske označbe je dejstvo, da se zadevni proizvod od drugih proizvodov iz iste kategorije razlikuje po zelo nizkem koeficientu kondicije in manjši vsebnosti maščob. Poleg tega je meso čvrsto, mehko in pusto z nežnim okusom po ribi in rahlim vonjem po sladki vodi brez priokusa po blatu, ki je pogosto značilen za gojeno postrv.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali značilnostjo proizvoda (pri ZGO):

Razlog za posebno kakovost „Trote del Trentino“ je zlasti voda, v kateri se gojijo postrvi ter ki jo je na zadevnem območju zaradi stalne prisotnosti snega in ledu v izobilju, poleg tega pa vsebuje veliko kisika, ima dobro kemijsko, fizikalno in biološko sestavo ter nizko temperaturo, ki med novembrom in marcem običajno ne presega 10 °C.

Hladna voda rek in potokov ne vsebuje veliko hranilnih snovi, kar vpliva na počasno rast postrvi, zaradi katere je kakovost mesa kljub manjši proizvodnji večja, saj je koeficient kondicije nizek, vsebnost maščob pa manjša. Zaradi obilnega dotoka vode in strmih pobočij večina ribogojnic postrvi v pokrajini Trento izkorišča razliko v višini med bazeni, kar omogoča, da je voda naravno obogatena s kisikom. Dobra kakovost vode preprečuje širjenje alg in neželenih mikroorganizmov ter z njimi povezanih metabolitov, zaradi katerih ima meso neprijeten okus po blatu, ki ga povzroča prevelika količina geosmina.

Zaradi podnebnih razmer na tem območju in prizadevanja ljudi pri skrbi za ribogojnice in njihovem upravljanju je „Trote del Trentino“ tesno povezana z geografskim proizvodnim območjem.

Postrv „Trote del Trentino“ se goji že od nekdaj. Ribogojstvo temelji na dolgi tradiciji, ki se je izoblikovala v več stoletjih. Ribogojstvo v bazenih izhaja iz 19. stoletja, ko je bil leta 1879 v mestu Torbole zgrajen obrat za gojenje rib, katerega cilj je bil razširiti ribogojstvo in ponovno naseliti javne vode z ribjo zalego postrvi. Prve zasebne ribogojnice so bile ustanovljene v mestih Predazzo leta 1891, Giustino leta 1902 in Tione leta 1926, po drugi svetovni vojni pa je ustanovljenih še veliko drugih. Sčasoma je začela vsaka od teh ribogojnic vzdrževati svoj lastni obrat za gojenje in redno uvajati nove vrste iz drugih ribogojnic ali iz divjine, s čimer so se značilnosti gojenega proizvoda prenašale na prihodnje generacije postrvi.

To tradicijo je okrepila ustanovitev združenja ribogojcev postrvi v pokrajini Trento (Associazione dei Troticoltori Trentini) leta 1975, ki je imelo tako pomembno vlogo pri ponovnem zagonu ribogojstva postrvi na območju proizvodnje, da se je ime „Trote del Trentino“ uveljavilo v tržni in vsakdanji jezikovni rabi, kar dokazujejo računi, etikete in promocijsko gradivo.

Sklic na objavo specifikacije:

(člen 5(7) Uredbe (ES) št. 510/2006)

Ministrstvo je sprožilo nacionalni postopek ugovora z objavo vloge za priznanje „Trote del Trentino“ kot zaščitene geografske označbe v Uradnem listu Italijanske republike št. 302 z dne 29. decembra 2011.

Celotno besedilo proizvodne specifikacije je na voljo na spletni strani:

http://www.politicheagricole.it/flex/cm/pages/ServeBLOB.php/L/IT/IDPagina/3335

ali

neposredno na domači strani Ministrstva za kmetijsko, prehrambno in gozdarsko politiko (http://www.politicheagricole.it), na kateri izberete „Qualità e sicurezza“ (v desnem zgornjem kotu zaslona) in nato „Disciplinari di Produzione all’esame dell’UE“.

(1) UL L 93, 31.3.2006, str. 12.